Afrigter oor seksklagtes: ‘Ek was onvolwasse’Collan Rex. Foto: Facebook Collan Rex, die voormalige waterpolo-afrigter van Parktown Boys High School in Johannesburg wat tereg staan op ŉ reeks seksuele aanklagte, het Dinsdag in die hooggeregshof in Palm Ridge gesê hy besef nou dat dit onvolwasse was om leerders by die skool te wurg. “Ek was baie onvolwasse en as ek nou terugkyk, kon ek meer verantwoordelik gewees het en dinge beter hanteer het. Ek besef dit was kinderagtig en ek moes daarmee opgehou het,” het Rex gesê terwyl hy deur Arveena Persad, die staatsaanklaer, kruisondervra is. Rex het Dinsdag weer volgehou dat hy geen bedoeling gehad het om enige van die seuns dood te maak nie. Die 22-jarige staan tereg op aanklagte van poging tot moord, verkragting, seksuele aanranding en seksuele gereedmaking. Rex het aan die hof gesê hy moes ook al tydens ŉ stoeiery met ŉ matriekseun die seun ŉ teken gee om op te hou en dat dit ŉ algemene ding was vir hom en die leerders om met mekaar te stoei. “Hoekom het jy dit nie genoem tydens jou getuienis nie? Hoekom wag jy totdat ek jou vra?” het Persad gevra. “Ek weet nie,” het Rex geantwoord. Collan Rex. Foto: Facebook Rex het skuld erken op 144 aanklagte van seksuele aanranding van 12 seuns. Hy is Maandag vrygespreek op 43 ander aanklagte nadat die seuns nie wou getuig om hierdie bewerings te staaf nie. Rex het vroeër gesê hy weet nie hoekom baie van die seuns hom verkeerdelik beskuldig nie. Hy het bygevoeg een van die seuns het hom waarskynlik verkeerdelik geïmpliseer omdat hy nie met dié seun se neef oor die weg gekom het nie. “Hy [die neef] het hom seker beïnvloed. Hy was een van die boelies en mense wat dwelms op hoërskool gebruik het.” Persad het dit aan Rex gestel dat dit nie ŉ rede sou wees hoekom die seun hom verkeerdelik sou beskuldig nie. Persad het Rex ook gevra oor getuienis van ŉ seun dat Rex ŉ penis uit speelklei sou gemaak het en een van die seuns gedwing het om dit in sy mond te sit. Rex het gesê die klei het aan een van die seuns behoort en hy het dit gekonfiskeer gedurende hul huiswerksessie omdat hy meen dit het hul aandag afgetrek. Hy sê hy het nadat hul huiswerk afgehandel was die klei weer teruggegee. Die verhoor duur voort. Lees alle vorige berigte oor Collan Rex op Maroela Media.